section_heading: Vojna karijera
paragraph_text: Aurel von Le Beau je rođen 8. listopada 1866. u Mindendorfu (Monoru). Srednju školu pohađao je u Günsu, nakon čega pohađa Terezijansku vojnu akademiju u Bečkom Novom Mjestu. Od 1885. služi u 16. streljačkoj bojnoj, a te iste godine, u kolovozu, promaknut je u čin poručnika. Od 1888. pohađa Ratnu školu u Beču, nakon čega je po završetku iste 1890. godine raspoređen na službu u stožer 15. pješačke brigade. Od 1892. predaje u Kadetskoj školi u Karlstadtu, a od 1895. u Kadetskoj pješačkoj školi u Liebenauu. U međuvremenu je, u studenom 1893., unaprijeđen u čin satnika. Godine 1897. premješten je na službu u stožer 3. pješačke divizije, a iduće, 1898. godine, na službu u 69. pješačku pukovniju. Godine 1899. raspoređen je u vojni arhiv gdje iduće četiri godine u arhivima Pariza, Bruxellesa i Haaga proučava građu vezanu za Austrijski rat za nasljeđe. Tijekom službe u arhivu, u svibnju 1900., promaknut je u čin bojnika.